Napoli rkurpraw minn gowl minn taħt biex għelbu lil Legia Warsaw bl-iskor ta' 4-1. Legia Warsaw fetħu l-iskor fl-10 minuta meta kien Mahir Emreli li sab ix-xibka għal 1-0. Napoli kellhom jistennew sal-51 minuta biex kisbu l-gowl tad-draw permezz ta' penalty mogħti minn Piotr Zielinski. Minn hemmhekk Napoli ħadu l-kontroll tal-partita u fil-75 minuta rdoppjaw, meta din id-darba kien Dries Mertens li mill-ħdax-il metru ma żbaljax għal 2-1. Erba' minuti wara Napoli skorjaw it-tielet gowl tagħhom meta minn pass ta' Andrea Petagna, kien Hirving Lozano li kkonkluda fix-xibka. Biex fid-90 minuta kien Adam Ounas li skorjaw r-raba' gowl ta' Napoli għal skor finali ta' 4-1. Fl-ewwel logħba ta' Antonio Conte Tottenham kisbu rebħa ta' 3-2 fuq Vitesse. Tottenham marru fil-vantaġġ fil-15-il minuta permezz ta' Heung Min Son biex seba' minuti wara rdoppjaw permezz ta' Lucas Moura. Huma skorjaw it-tielet gowl fit-28 minuta meta kien Jacob Rasmussen li minn cross ta' Ben Davies tefa' fil-lasta tiegħu stess għal 3-0. Minkejja dan erba' minuti wara, l-istess Jacob Rasmussen naqqas id-distakk għat-tim tiegħu għal 3-1. Vitesse skorjaw it-tieni gowl tagħħhom fid-39 minuta meta minn pass ta' Yann Gboho kien Matus Bero li kkonkluda fix-xibka għal 3-2. Wara telfa umiljanti ta' 6-1 li sofrew Roma fil-partita preċedenti kontra Bodoe/Glimt, it-tim immexxi minn Jose Mourinho temmew fi draw ta' 2-2. Kienu Bodoe li marru fil-vantaġġ fil-45 minuta meta minn pass ta' Elias Hagen kien Ola Solbakken li għeleb lil Rui Patricio għal 1-0. Roma kisbu l-gowl tad-draw fl-54 minuta permezz ta' Stephan El Shaarawy. Iżda Bodoe reġgħu marru fil-vantaġġ fil-65 minuta meta Alfons Sampsted għadda lejn Erik Botheim li kkonkluda fix-xibka għal 2-1. Iżda fl-84 minuta Roma kisbu l-gowl tad-draw meta minn pass ta' Borja Mayoral kien Roger Ibanez li sab ix-xibka għal 2-2. West Ham temmew fi draw ta' 2-2 barra minn darhom għand Genk. Kienu il-Belġjani li marru fil-vantaġġ fir-raba' minuta meta minn pass ta' Junya Ito kien Joseph Paintsil li kkonkluda fil-lasta. Madanakollu, West Ham kisbu d-draw fid-59 minuta meta minn pass ta' Vladimir Coufal, kien Said Benrahma li għamel l-iskor indaqs. West Ham marru fil-vantaġġ fit-82 minuta meta għal darb'oħra reġa' kien Said Benrahma li kkonkluda fix-xibka. Iżda fl-aħħar minuti Genk kisbu l-gowl tad-draw meta kien Tomas Soucek li tefa' fil-lasta tiegħu stess għal 2-2.